Medrol a Plaquenil pri HIT, fruktózovej, laktózovej intolerancii a SIBO
Trpím HIT, fruktóza,laktóza, SIBO. Předepsán Medrol a Plaquenil.Velké bolesti.Mohu brát předepsané léky?
Dobrý deň,
ďakujeme za Vašu otázku.
Pre ľudí s diagnostikovanou HIT sú problémom lieky, ktoré fungujú ako uvoľňovače histamínu alebo ktoré blokujú jeho metabolizmus (navodzujú nefunkčnosť enzýmu DAO). Taktiež lieky, ktoré blokujú účinky vitamínu B6 (je potrebný pre aktivitu DAO) môžu spôsobovať ťažkosti.
Pri lieku Medrol neboli pozorované ťažkosti súvisiace s histamínovou intoleranciou. Užívaním lieku Plaquenil je prítomné riziko zhoršenia príznakov súvisiacich s HIT.
Liek Plaquenil obsahuje v malom množstve laktózu, Medrol obsahuje v zložení laktózu, taktiež sú v prípade liečby uvedeným liekom obmedzenia aj u pacientov so zriedkavými dedičnými problémami intolerancie fruktózy.
V prípade diagnostikovania uvedených ochorení je však pri predpise podstatný pomer prínosu liečby a možných rizík z nej vyplývajúcich. Taktiež je dôležitá najmä individuálna odpoveď pacienta, čo znamená, že aj potencionálne rizikové lieky u vás nemusia vyvolávať žiadne komplikácie. Pokiaľ bol teda lekár pri predpise liekov informovaný o Vašom zdravotnom stave, odporúčam dodržať jeho liečebné nariadenia a v prípade akýchkoľvek ťažkostí je potrebné s ním konzultovať taktiež ďalší liečebný postup.
Prajem skorú úľavu od ťažkostí.
S pozdravom
PharmDr. Veronika Kiabová